ИлъэсыщIэм ирихьэлIэ тыгъэ
КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм дыгъуасэ зэхуэс гуапэ щекIуэкIащ. Ар теухуауэ щытащ ди щIыналъэм и курыт школхэм автомобилыщIэхэр етыным. Ди гуапэ зэрыхъущи, щIыналъэм щылажьэ еджапIэхэм я автопаркым хэхъуэ зэпытщ.
ГуфIэгъуэ зэIущIэм цIыху куэд кърихьэлIат. Абыхэм яхэтащ КъБР-м и Правительствэм и УнафэщIым и къуэдзэ Хъубий Марат, КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Езауэ Андзор, республикэм хыхьэ щIыналъэхэм егъэджэныгъэмкIэ и IэнатIэхэм я унафэщIхэм ящыщхэр, автобусхэр зрат школхэм я унафэщIхэр, нэгъуэщIхэри.
— Школхэм я автопаркым нобэкIэ иIэ щытыкIэм уеплъмэ, жыпIэ хъунущ ар процент 80-м щIигъукIэ къэдгъэщIэрэщIэфауэ, — щыжиIащ зэхуэсым Хъубий Марат — «ГАЗель» автомобилыщIэхэр мы махуэхэм яIэрыхьащ курыт школ 16-м. Абыхэм ящыщу 10-р хухэтхащ жьы хъуа школ автобусхэр зэхъуэкIыным. Адрейхэр яIэрохьэ иджыри къэс апхуэдэ транспорт зимыIа еджапIэхэм. Угъурлы фхуэхъуну сынывохъуэхъу псоми.
Хъубийм зэрыжиIамкIэ, школ автобусхэр къагъэсэбэпу еджапIэхэм нобэ йокIуалIэ сабий мини 9-м нэс. Псом хуэмыдэу ахэр щысэбэпщ зы школ е тIу фIэкIа зыдэмыт жылэшхуэхэм. А автотранспортыр нэхъыбэ дыдэу къыщагъэсэбэпыр Прохладнэ щIыналъэращ. А щIыпIэм и еджакIуэхэм я процент 25-м щIигъур автомашинэкIэ школым ирашалIэ.
ЕджапIэхэм ящыщу автотранспорт хуэныкъуэхэр къэхутэнымкIэ лэжьыгъэхэр зэфIэзыхыр щIыпIэ унафэщIхэмрэ школым и пашэхэмрэщ. Правительствэм хуагъэхь лъэIу тхылъхэм япкъ иткIэ, абыхэм автобусхэр ират. Езауэ Андзор зэрыжиIамкIэ, ди республикэм и унафэщIхэм я нэIэ трагъэтщ школ транспортхэр зэпэщу щыгъэтыным. Автомобилхэр щIэкIэ и чэзум зэхъуэкIынми гулъытэ егъуэт.
Фигу къэдгъэкIыжынщи, курыт школхэм я автопаркыр къэгъэщIэрэщIэжыным лъабжьэ хуэхъур «Къуажэм бгъэдэлъ зэфIэкIхэм хэгъэхъуэныр» федеральнэ программэращ. Илъэс етхуанэ лъандэрэ ди республикэр хэтщ а программэм. Абы лъандэрэ блэкIа зэманым къриубыдэу ди щIыналъэм щылажьэ курыт школхэм къаIэрыхьащ автомобили 137-рэ. Абы и фIыгъэкIэ школакIуэхэр тыншу икIи шынагъуэншэу еджапIэм нос икIи унэм йокIуэлIэж.
Курыт школхэр транспорткIэ къызэгъэпэщын Iуэхум адэкIи пащэнущ.
ЖЫЛАСЭ Маритэ.
